ΚΑΝΟΝΙΣΜΟΣ (ΕΚ) αριθ. 2421/1999 ΤΟΥ ΣΥΜΒΟΥΛΙΟΥ

της 15ης Νοεμβρίου 1999

για την τροποποίηση του κανονισμού (ΕΚ) αριθ. 2111/1999 σχετικά με την απαγόρευση πώλησης και προμήθειας πετρελαίου και ορισμένων προϊόντων πετρελαίου σε ορισμένα τμήματα της Ομοσπονδιακής Δημοκρατίας της Γιουγκοσλαβίας (ΟΔΓ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 301,

την Κοινή Θέση του Συμβουλίου 1999/691/ΚΕΠΠΑ της 22ας Οκτωβρίου 1999, σχετικά με τη στήριξη των δημοκρατικών δυνάμεων στην Ομοσπονδιακή Δημοκρατία της Γιουγκοσλαβίας (ΟΔΓ)(1),

την πρόταση της Επιτροπής,

Εκτιμώντας τα εξής:

(1) ότι στο πλαίσιο της πρωτοβουλίας "Ενέργεια για τη Δημοκρατία", θα πρέπει να χορηγηθούν, σε ορισμένους δήμους και άλλους προορισμούς εντός της Δημοκρατίας της Σερβίας, ορισμένα προϊόντα που εμπίπτουν στο πεδίο εφαρμογής του κανονισμού (ΕΚ) αριθ. 2111/1999(2), και ότι συνεπώς ο εν λόγω κανονισμός θα πρέπει να τροποποιηθεί ώστε να επιτραπεί ο εφοδιασμός με τα προϊόντα αυτά·

(2) ότι για να εξασφαλιστεί η εκπλήρωση των στόχων και των λεπτομερειών εφαρμογής που συμφωνήθηκαν από την Ευρωπαϊκή Ένωση σχετικά με την εν λόγω πρωτοβουλία και προκειμένου το πρόγραμμα να μην επηρεάσει αρνητικά τις διατάξεις του εν λόγω κανονισμού, θα πρέπει να θεσπιστεί ένα σύστημα παροχής έγκρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον κανονισμό (ΕΚ) αριθ. 2111/1999 προστίθενται τα ακόλουθα άρθρα:

"Άρθρο 2α

1. Ανεξάρτητα από τις διατάξεις του άρθρου 1, οι αρμόδιες αρχές των κρατών μελών μπορούν να επιτρέψουν κατά περίπτωση την πώληση, την προμήθεια ή την εξαγωγή των προϊόντων που απαριθμούνται στο Παράρτημα Ι και τις σχετικές δραστηριότητες σύμφωνα με το υπόδειγμα που περιλαμβάνεται στο Παράρτημα ΙΙ υπό την προϋπόθεση ότι:

- πραγματοποιούνται στο πλαίσιο της πρωτοβουλίας 'Ενέργεια για τη Δημοκρατία' που αναφέρεται στην Κοινή Θέση του Συμβουλίου 1999/691/ΚΕΠΠΑ και

- έχουν προσκομιστεί στις εν λόγω αρχές σύμφωνα με την παράγραφο 2 πειστικά αποδεικτικά στοιχεία ότι οι τελικοί χρήστες ή οι τελικοί προορισμοί των προϊόντων είναι οι δήμοι που απαριθμούνται στο Παράρτημα V.

2. Η Επιτροπή θεσπίζει διαδικασίες και μηχανισμούς ώστε οι αρμόδιες αρχές των κρατών μελών να λαμβάνουν τα αποδεικτικά στοιχεία σχετικά με την τελική χρήση ή τον τελικό προορισμό που αναφέρεται στην παράγραφο 1. Οι διαδικασίες και μηχανισμοί αυτοί εφαρμόζονται από την ημερομηνία κοινοποίησής τους στις ανωτέρω αρχές ή από τη δημοσίευσή τους στην Επίσημη Εφημερίδα των Ευρωπαϊκών Κοινοτήτων, αναλόγως του ποια ημερομηνία προηγείται.

Ενόσω η Επιτροπή δεν έχει ακόμη θεσπίσει, κοινοποιήσει ή δημοσιεύσει τέτοιες διαδικασίες και μηχανισμούς, οι αρμόδιες αρχές χορηγούν εγκρίσεις μόνον εάν έχουν λάβει πειστικά αποδεικτικά στοιχεία σύμφωνα με το υπόδειγμα του παραρτήματος IV.

3. Οι αρμόδιες αρχές των κρατών μελών κοινοποιούν μεταξύ τους τις τυχόν εγκρίσεις που έχουν χορηγηθεί δυνάμει του παρόντος άρθρου και τα πειστικά αποδεικτικά στοιχεία που έχουν ληφθεί.

Άρθρο 2β

Η Επιτροπή τροποποιεί τον κατάλογο των δήμων ή τελικών προορισμών στη Δημοκρατία της Σερβίας που περιλαμβάνεται στο παράρτημα V σύμφωνα με τις αποφάσεις του Συμβουλίου που λαμβάνονται στα πλαίσια της κοινής θέσης 1999/691/ΚΕΠΠΑ του Συμβουλίου."

Άρθρο 2

Το παράρτημα V που βρίσκεται στο παράρτημα του παρόντος κανονισμού προστίθεται στον κανονισμό (ΕΚ) αριθ. 2111/1999.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Νοεμβρίου 1999.

Για το Συμβούλιο

Ο Πρόεδρος

T. HALONEN

(1) ΕΕ L 273 της 23.10.1999, σ. 1.

(2) ΕΕ L 258 της 5.10.1999, σ. 12.

ΠΑΡΑΡΤΗΜΑ

"ΠΑΡΑΡΤΗΜΑ V

Κατάλογος των δήμων ή τελικών προορισμών στη Δημοκρατία της Σερβίας που αναφέρονται στο άρθρο 2α παρ. 1.

1. Η πόλη Νις

2. Η πόλη Πιρότ"